ธปท.ประสานสมาคมแบงก์ช่วยภาคธุรกิจ
&nbsp;
18 ส.ค. 2554

โพสต์ทูเดย์ — ธปท.ส่งหนังสือถึงสมาคมธนาคารไทย ช่วยผู้ประกอบการที่ได้รับผลกระทบจากการชุมนุม 
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยภายหลังหารือกับนายสมบูรณ์ นำทิพย์จันทาเจริญ ตัวแทน นักธุรกิจที่ได้รับความเดือดร้อนจากการชุมนุมทางการเมืองว่า การให้ความช่วยเหลือผู้ประกอบการสามารถดำเนินการได้ทั้งการปรับโครงสร้างหนี้ การประนอมหนี้ ยืดอายุหนี้ให้กับลูกหนี้แต่ละราย 
อย่างไรก็ตาม ธปท. ได้ทำหนังสือขอความร่วมมือไปถึงนายอภิศักดิ์ ตันติวรวงศ์ ประธานสมาคมธนาคารไทย ให้พิจารณาช่วยเหลือลูกค้าที่ได้รับผลกระทบตามเงื่อนไขและหลักเกณฑ์ที่เป็นไปได้ จากก่อนหน้านี้ได้สั่งการไปด้วยวาจาเท่านั้น
“กรณีลูกค้าที่ตกลงกับธนาคารเจ้าหนี้ไม่ได้ สามารถร้องเรียนผ่านศูนย์ประสานงานแก้ไขปัญหาสินเชื่อของ ธปท.ก็ได้ แต่เชื่อว่าปัญหาที่ผู้ประกอบการได้รับผลกระทบครั้งนี้ น่าจะสามารถเยียวยาได้จากซอฟท์โลน ที่ ครม.เศรษฐกิจมีมติให้การช่วยเหลือ แต่กรณีการจะให้โอนหนี้บัตรเครดิต โอนสินเชื่อบุคคล มาเป็นหนี้ระยะยาว จะทำได้หรือไม่ต้องดูที่เงื่อนไขและเกณฑ์ของธนาคารเจ้าหนี้ด้วย” นายสรสิทธิ์ กล่าว